钦定古今图书集成/明伦汇编/闺媛典/第093卷 > 李翘楚妻唐氏
## 钦定古今图书集成/明伦汇编/闺媛典/第093卷 > 李翘楚妻唐氏

按《武定府志》：“唐氏生于曲河之古赫，为狮阳之世族。
其女兄结褵同里环州李翘楚，未几而梦炊臼父素奇。氏毓德纯贞，必能丕振家声，因以氏续归翘楚，以
继二姓之好。”氏少闲姆训，习内则，星期之后，相夫子，
事二亲以孝称。时流寇作乱，海内无宁境，氏佐翘楚
持家御下，事事宽和，子惠属彝，慈祥有加焉。己酉春，
仲援剿沈应时率兵略滇地，将至，环部兵纵暴肆虐，
不可向迩。氏携家人避乱小雪坡岩穴中，闻威势甚
炽，虑为乱兵所辱，嘱翘楚曰：“公男子，且有亲在，可毋
死。妾白璧可碎，宁受瑕乎？公好为保全，倘得生，善视
诸子女，妾瞑目矣。”言讫，解带自缢。合家老幼环泣不
能仰视。甫气绝，沈兵即至，见氏死，咸惊叹拜服不敢
犯，唯掳翘楚父子数人以去。遂戢兵归武，不复剿掠，
所至乃得安堵。卒之日，长子斯盛年甫十二，被沈兵
迫胁，同出郡城；羁縻数年，不获躬营葬事。一二亲故
因槁葬氏于祖茔之侧。至戊辰仲冬，始卜葬于固布
鲁山之阳。